Azt hitték a rendőrök, bajban van a sofőr, de egészen más kép fogadta őket
Az amerikai rendőrök segíteni akartak a forgalmas autópályán leálló autósnak, de hamar kiderült, erre semmi szüksége nem volt.
Bár idehaza talán már kisebb a "láz" a Pokémon GO körül, mint néhány évvel ezelőtt, vannak még olyan rajongók a világon, akik megszállottjai a játéknak. Így volt ezzel minden bizonnyal az az amerikai sofőr is, akihez nemrég egy zsúfolt amerikai autópályán mentek oda a rendőrök.

A The Seattle Times beszámolója szerint még kedden történt, hogy a járőrök Washington állam egyik forgalmas autópályájának leállósávjában kiszúrtak egy ott rostokló autót. Mivel semmilyen jelzést nem láttak a kocsi környékén, ezért úgy döntöttek, megállnak, hogy megnézzék, kell-e segítség a sofőrnek. Amikor azonban odaléptek az autóhoz, megdöbbenve látták, hogy a férfinek nemcsak, hogy nincs semmi baja, de egy habszivacsból készült saját telefontartót tart a kezében, amiben

  egyszerre nyolc okostelefonon játszotta a Pokémon GO-t.

A helyi törvények értelmében a férfit nem büntethették meg, ugyanis technikailag nem vezetés közben mobilozott (pedig ahhoz, hogy megálljon játszani, az kellett, hogy lássa, az adott ponton valamilyen elérhető Pokémon található). Ugyanakkor figyelmeztették, mert úgy használta a "leállósávot", hogy ezt semmilyen vészhelyzet sem indokolta, a telefonokat pedig a kocsi hátsó ülésére tetették vele.

Korábban élő adásban sétált bele az időjárás-jelentésbe egy pokémonra vadászó hírolvasó.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
játék sofőr igazoltatás Pokémon GO Egyesült Államok rendőrség